Det Tyske Politiforbund opfordrer til, at der bliver genindført paskontrol ved grænserne internt i Europa, som ellers er afskaffet med Schengen-samarbejdet.

Derudover kræver forbundet flere folk til at tage sig af det store flygtningepres.

- Fra politiets synspunkt ville det bedste være at gå tilbage til grænsekontrollen, siger Rainer Wendt, formand for Det Tyske Politiforbund, ifølge nyhedsbureauet AFP.

Forbundet ønsker 1000 ekstra politifolk til at lette arbejdsbyrden.

Læs også : Borgmester i Flensborg: Vi ønsker ikke øget grænsekontrol

Mulighed for tilbagesendelse

Senere tirsdag vil politiforbundet vise indenrigsminister i Tyskland Thomas de Maiziere de "katastrofale forhold" som det overarbejdsbebyrdede politi nær grænsen til Østrig arbejder under.

Schengen-zonen betyder, at migranter, der kommer til eksempelvis Italien, sædvanligvis kan rejse gennem nabolandene Frankrig, Østrig, Schweiz og Slovenien på deres vej til blandt andet Tyskland og Skandinavien.

Formanden for politiforbundet i Tyskland mener, at man ville have nemmere ved at sende flygtninge direkte tilbage til det EU-land, som de først ankom til, hvis der blev indført paskontrol ved grænsen til Tyskland.

Tyskland forventer ifølge AFP at modtage op til 500.000 asylansøgere i år.

Der blev midlertidigt indført grænsekontrol i Tyskland, da landet var vært for et G7-topmøde i juni.